El Ple de l’Ajuntament celebra la seua sessió ordinària de maig aprovant diferents mocions
2025-07-24

El Saló de Plens de l’Ajuntament de Burjassot ha acollit la sessió ordinària del mes de maig del Ple Municipal celebrada, com és habitual, l’últim dimarts del mes. Amb motiu d’aquesta, els diferents grups amb representació plenària, PSPV-PSOE, Compromís, PP, Ciudadanos EU i Totes amb Burjassot, presentaven diferents mocions que es van debatre en la sessió.

Així, la primera de les mocions aprovades, per tots els grups i amb esmena del PSPV-PSOE, va ser la presentada per Ciudadanos per a sol·licitar un pla de mitjans de comunicació transparent i equitatiu per a Burjassot. En segon lloc, amb l’abstenció del PP, l’abstenció de Ciudadanos i els vots a favor de PSPV-PSOE, Compromís, EU i Totes amb Burjassot, s’aprovava la moció presentada pels socialistes en la qual es reclama un finançament just en els pressupostos generals de l’Estat en l’àrea metropolitana de València.

Amb els vots a favor de tots els grups, a excepció del PP que es va abstindre, el ple aprovava la moció presentada pel PSPV-PSOE per a la no renovació de la concessió del peatge de l’AP7 amb la finalitat d’alliberar als usuaris de qualsevol tipus de pagament al seu pas per la Comunitat Valenciana.

Presentada de manera conjunta per tots els grups, PSPV-PSOE, Compromís, PP, Ciudadanos, EU i Totes amb Burjassot, s’aprovava la moció d’adhesió a la sol·licitud presentada per l’Associació “Amics de les Sitges de Burjassot”. Aquesta sol·licitud recull, entre altres punts, que es realitzen de forma immediata diferents intervencions en el monument o que se sol·licite a l’Ajuntament de València, propietari del mateix, la modificació del conveni vigent de cessió del mateix perquè Burjassot tinga la seguretat “que la cessió es fa per un temps suficient per a amortitzar les inversions que puguen realitzar-se”.

També amb el vot a favor de tots els grups s’aprovava la moció de sol·licitud, per part d’EU, per a la creació d’una comissió d’investigació per la concessió del restaurant del Poliesportiu Municipal i, amb l’esmena del PSPV-PSOE, la presentada per Compromís per a dotar a l’àrea de salut sexual i reproductiva de Burjassot de la infraestructura necessària per a donar un bon servei en el municipi. D’igual manera, amb els vots a favor de tots i, en aquest cas amb l’esmena de Totes amb Burjassot, s’aprovava la moció presentada pel citat grup per al desenvolupament d’un punt violeta en les festes i en els esdeveniments locals.

Finalment, amb l’abstenció de Totes amb Burjassot i els vots a favor de la resta dels grups, PSPV-PSOE, Compromís, PP, Ciutadadanos i EU, s’aprovava la moció presentada per Ciudadanos sol·licitant un pla d’acció comercial per a Burjassot. En aquest cas, la moció es va aprovar amb una esmena de Compromís.